Sjálfstæðisflokkurinn verri einkavæddi Verkamannabústaðina og braut niður félagslegt húsnæðiskerfi . Eldri Sjálfstæðisflokksmenn ( já , fyrst og fremst karlar ) tala gjarnan um gamla góða Sjálfstæðisflokkinn , fyrirbrigði sem var áður til en hefur nú verið skemmt af forystu flokksins , sem beitir flokknum í grimmri hagsmunagæslu fyrir stærstu fyrirtækin og hin allra auðugustu . Við sem munum þann flokk , getum ekki kallað hann gamla góða neitt . Þetta var flokkur sem miskunnarlaust gróf undan öllu fólki sem ekki var innmúrað og innvígt , það fékk ekki lán í bönkum , ekki opinbert starf , ekki húsnæði o.s.frv . En það er rétt hjá eldri Sjálfstæðisflokksmönnum ; flokkurinn þeirra var skárri áður . Og hann er verri nú . Þess vegna legg ég til hugtökin Sjálfstæðisflokkurinn skárri og Sjálfstæðisflokkurinn verri . Fortíðin og nútíðin . Framtíðin er óskrifuð . Sjálfstæðisflokkurinn skárri byggði upp Bæjarútgerð Reykjavíkur en Sjálfstæðisflokkurinn verri gaf hana vildarvinum sínum í Ísbirninum . Sjálfstæðisflokkurinn skárri byggði upp Hitaveitu Reykjavíkur , samfélagslegt fyrirtæki , en Sjálfstæðisflokkurinn verri vill samkeppnis - , markaðs - og einkavæða orkugeirann eins og alla aðra innviði . Sjálfstæðisflokkurinn skárri samþykkti kröfur verkalýðshreyfingarinnar um átak í húsnæðismálum og byggði upp Breiðholtið . Sjálfstæðisflokkurinn verri einkavæddi Verkamannabústaðina og braut niður félagslegt húsnæðiskerfi . Sjálfstæðisflokkurinn skárri féllst á almannatryggingar , rétt allra til eftirlauna og örorkubóta , byggðar á skattheimtu en Sjálfstæðisflokkurinn verri lækkaði skatta á stórfyrirtæki og allra auðugasta fólkið og fjármagnaði það með skerðingu eftirlauna og örorkubóta . Sjálfstæðisflokkurinn tók þátt í að byggja upp gjaldfrjálst opinbert heilbrigðiskerfi en Sjálfstæðisflokkurinn verri hefur holað það að innan og veikt undirstöður þess . Svona má halda áfram endalaust . Ég læt hér við sitja en þið megið halda áfram að telja upp dæmin um muninn á Sjálfstæðisflokknum skárri og Sjálfstæðisflokknum verri .